Пасля паведамлення аб руху непрыяцеля (капітана Кулакова з Сейнаў з дзвюма ротамі пяхоты і гусарамі. — І.Б.) Брандт і Гласка абядналіся і прасунуліся да Кадыша з мэтай недапушчэння захопу мастоў каля в.Чарток на канале і пад Кадышам на Чорнай Ганчы. Тым часам сейненская калона ў ноч на 21 мая, пакінуўшы Падліпкі, рушыла на поўдзень і заняла Кадыш. Брандт і Гласка, вырашыўшы атакаваць Кулакова ў Кадышы, занялі абарону пры дарозе з Копцева да Сапоцкіна: атрад Гласкі заняў правы фланг, размясціўшы стралкоў па краі лесу; Брандт з сваімі стралкамі кантраляваў шашу з левага боку; касінеры абодвух атрадаў, пастаўленыя паміж узгоркаў, складалі цэнтр.